L’Escola d’Estiu UV, inspirada en els argonautes, obri matrícula per a la comunitat universitària del 7 al 18 de maig

## L’Escola d’Estiu UV, inspirada en els argonautes, obri matrícula per a la comunitat universitària del 7 al 18 de maig

La Nau Menuda va pujar a les piragües del port de Silla l'any passat. FOTO D'ARXIU.

Amb el lema ‘Argonautes’, que inspira un emocionant viatge a partir dels mites grecs, l’Escola d’Estiu de la Universitat de València obri matrícula, en primer torn per a la comunitat universitària, del 7 al 18 de maig, tant per a inscriure’s en La Nau Menuda (alumnes de segon d’Infantil a sisé de Primària) com en La Nau Jove (estudiantat de Secundària). Ambdues escoles es desenvoluparan de l’1 al 31 de juliol de 2025.

La **matrícula** es formalitzarà a través de Seu Electrònica UV i tot seguit ja es podrà emplenar la inscripció en el **menjador** per les persones usuàries. La participació en l’Escola d’Estiu UV és de tot el mes de juliol per la qual cosa no es realitzaran inscripcions per setmanes ni quinzenes.

El període de matrícula s’obrirà en dos torns. El primer, des de les 10 hores del dia 7 fins al 18 de maig, s’adreça a la comunitat universitària; mentre el segon, des de les 10 hores del 19 al 25 de maig, es destinarà a la cobertura de les places lliures pels membres de la Comunitat Alumni UV i pel públic en general.  
   
**T’atreveixes a embarcar-te en La Nau Argonauta?**  
La Nau Menuda i La Nau Jove es desenvoluparan durant quatre setmanes baix el lema ‘Argonautes’, inspirador d’un viatge emocionant, perquè viatjar no és només moure’s d’un lloc a un altres, sinó que també és una experiència de descobriment interior, a la qual s’enfrontaran joves i menuts a través del joc i d’activitats divertides, de reptes i desafiaments.

Recordant els mites grecs, La Nau Menuda del 2025 -als campus de Blasco Ibáñez i Burjassot-Paterna- s’encarregarà d’explorar les profunditats de la imaginació dels més menuts convertint cada dia en una aventura per a ampliar horitzons i créixer com a persones.

Així, hi ha previstes noves propostes culturals i esportives (kinbol, voleibol adaptat, dodgeball, corfbol, esgrima amb globus, catchball…), activitats d’autogestió i, el més refrescant, piscina cada setmana. També hi haurà activitats d’animació sociocultural (ambientació, jocs cooperatius, dinàmiques de grup, tallers creatius, dansa, animació lectora...), experiments de “ciència divertida”, d’energies renovables, d’òptica i llum, i d’ecosistemes i natura, i, com no pot ser d’una altra manera, les tradicionals excursions i eixides adaptades a les diferents edats.

Es tracta d’un nodrit programa d’oci educatiu organitzat en setmanes temàtiques que comencen amb ‘L’Olimp i l’Illa de Circe’, establint un vincle amb l’univers màgic de la mitologia grega mitjançant el foment de la cooperació, l’expressió artística i la resiliència davant dels reptes; i segueixen amb ‘El laberint (de Dèdal) i la mar dels sentiments’, un viatge de superació personal cap a les emocions interiors; ‘Cultura i Ciència’, un segon viatge cap als descobriments de la diversitat cultural i l’exploració científica; i com a triomf final, ‘El far dels somnis i el velló d’or’ sobre els assoliments personals i col·lectius.

La Nau Jove, al Campus dels Tarongers, es transforma enguany en una expedició èpica en què les i els joves iniciaran un viatge simbòlic per a descobrir el major tresor: el seu propi potencial i les connexions que es construeixen davant l’aventura.

Hi haurà tallers culturals i de noves tecnologies, esports innovadors (futgolf, ping-pong gegant, jugger, cal·listènia competitiva, street golf..., jocs i dinàmiques de grup, tallers d’arts plàstiques, taller de cinema, taller d’habilitats socials, taller d’escriptura creativa, excursions i banys refrescants.

Les activitats d’oci educatiu es divideixen, així mateix, en quatre setmanes temàtiques: la primera, sobre ‘Els fonaments del viatge-Construint la tripulació’, on arranca l’itinerari establint les bases per a una convivència plena a partir dels preparatius del viatge de Jàson i els argonautes amb l’objectiu de fomentar la cohesió de grup i la confiança mútua; la segona, titulada ‘Aigües turbulentes-Superació de reptes’, entrenarà l’esforç individual combinat amb l’estratègia en grup per a avançar davant les adversitats; la tercera, ‘Horitzons creatius-L’exploració de nous territoris’, s’inspirarà en el mite de Dèdal i Ícar per a treballar el poder de l’enginy i l’aprenentatge continu com a eines per a enfrontar-se als desafiaments; finalment, amb ‘El retorn amb el tresor-Reflexió i celebració’ culminaran el viatge transformador inspirats en el retorn triomfal dels argonautes amb el velló d’or.

Més informació:

* Viatja amb els argonautes i descobreix tota la informació de l’Escola d’Estiu UV

Arxivat en:
Fundació General UV

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar